Olaf Scholz

Olaf Scholz (* 14. junija 1958 w Osnabrücku) je němski politikar (SPD), kiž bě wot 8. decembra 2021 hač do 6. meje 2025 dźewjaty zwjazkowy kancler Němskeje. Wón nawjedowaše koaliciju ze Zelenymi a FDP.

Do toho bě Scholz wot 14. měrca 2018 zastupjer zwjazkoweje kanclerki Angele Merkel a finančny minister Zwjazkoweje republiki Němskeje. K wólbam do zwjazkoweho sejma 2021 nastupi za SPD, kiž sta so z najsylnišej stronu, jako kanclerski kandidat.

Wón bě wot meje hač do oktobra 2001 senator nutřkowneho w Hamburgu, wot oktobra 2002 hač do měrca 2004 generalny sekretar SPD, wot nowembra 2007 hač do oktobra 2009 zwjazkowy minister za dźěło a socialne w kabineće Merkel I a wot měrca 2011 hač do měrca 2018 prěni měšćanosta Hamburga.

Wot apryla 2000 hač do junija 2004 kaž tež znowa wot nowembra 2009 hač do měrca 2018 měješe předsydstwo SPD Hamburg, wot nowembra 2009 hač do decembra 2019 bě wón jedyn ze zastupowacych zwjazkowych předsydow SPD. Wot februara do apryla 2018 wjedźeše wón stronu komisarisce.

 Wotkazy 

 Oficielna webstrona Olafa Scholza 


Kategorija:Muž
Kategorija:Rodź. 1958
Kategorija:Němski politikar
Kategorija:Zwjazkowy kancler Němskeje
Kategorija:Zapósłanc zwjazkoweho sejma
Kategorija:Zwjazkowy minister za dźěło
Kategorija:Politikar (21. lětstotk)
Kategorija:Čłon SPD
Kategorija:Wosoba (Hamburg)
Kategorija:Wosoba (Osnabrück)
Kategorija:Němski wicekancler
Kategorija:Němski finančny minister